section_heading: Uvod u bitku
paragraph_text: Cezar nije odmah navalio na Grčku, nego je prvo učvrstio vlast u Rimu i Italiji. Imao je i drugih nevolja: Pompej mu nije ostavio nikakvu flotu da prijeđe Jadran, a Hispanija se spremala za rat protiv njega. Nakon što je skupio preostale snage iz Transalpinske Galije, krenuo je na Hispaniju i pokorio dovoljan dio pokrajine da bude siguran kako s njom više neće imati problema dok se bori protiv Pompeja. Zatim se posvetio isključivo Pompeju. Premda je izgradio samo polovicu potrebne flote, Cezar više nije htio čekati, nego je riskirao: poslao je samo polovicu vojske preko mora, kako bi vratio flotu u Rim da prenese ostatak. Putovanje preko Jadrana u Grčku bilo je ionako teško, a dodatno ga je otežala zima i hirovito more. Osim toga, između Cezara i Grčke ležala je Pompejeva flota, kojom je zapovijedao bivši Cezarov niži konzul Marko Kalpurnije Bibul. Ali ni Bibul nije očekivao zimski prelazak, pa je Cezar lako prošao blokadu i utaborio se u Epiru s prvom polovicom vojske. Ipak, Bibul je uspio spriječiti Cezarov pokušaj povratka flote - spalio je većinu brodova. Ubrzo potom Bibul je umro, a zapovjedništvo je preuzeo Lucije Skribonije Libon.